Η χρήση της πολυκλωνικής ανθρωπείου σφαιρίνης σεσημασμένης με τεχνήτιο 99m (HIG) στη διερεύνηση της πνευμονικής εντόπισης συστηματικών ρευματικών παθήσεων
Authors: Τουμπανάκης Χρήστος 
Published: January 2014

Εισαγωγή: Η πνευμονική προσβολή στα νοσήματα του συνδετικού ιστού είναι πολύ συχνή και επιβαρύνει σημαντικά την πρόγνωση τους. Χαρακτηρίζεται κυρίως από την παρουσία διάμεσης πνευμονικής νόσου. Για τη διαπίστωση της βλάβης, από τις μη επεμβατικές τεχνικές, χρησιμοποιούνται κυρίως, οι πνευμονικές λειτουργικές δοκιμασίες (ΠΛΔ) και η Υπολογιστική Τομογραφία Θώρακος υψηλής ευκρίνειας (Ηigh Resolution Computed Tomography, HRCT), ενώ έχουν επίσης εφαρμοσθεί ραδιοϊσοτοπικές μελέτες με διάφορα αποτελέσματα. Σκοπός της Διδακτορικής Διατριβής ήταν η εκτίμηση της συμβολής του σπινθηρογραφήματος πνευμόνων με μη-ειδική πολυκλωνική άνθρωπειο ανοσοσφαιρίνη G, επισημασμένη με Tc-99m (99mΤc-ΗΙG) για πρώτη φορά, στην πρώιμη διαπίστωση της παρουσίας και της βαρύτητας της πνευμονικής συμμετοχής σε ασθενείς με Συστηματικό Σκληρόδερμα και Ρευματοειδή Αρθρίτιδα, δύο νόσους του συνδετικού ιστού που προσβάλλουν συχνά τους πνεύμονες. Υλικό-Μέθοδοι: Σε 52 μη καπνιστές ασθενείς, με Συστηματικό Σκληρόδερμα και Ρευματοειδή Αρθρίτιδα, μελετήθηκε η πνευμονική συμμετοχή με Πνευμονικές Λειτουργικές Δοκιμασίες (ΠΛΔ), HRCT και σπινθηρογράφημα πνευμόνων με 99mΤc-ΗΙG. Με βάση τις τιμές των ΠΛΔ οι ασθενείς χωρίσθηκαν σε 2 ομάδες: ομάδα A με παθολογική πνευμονική λειτουργία και ομάδα B με φυσιολογική πνευμονική λειτουργία. Κριτήρια παθολογικής λειτουργίας ήταν: τιμή TLC < 80 % προβλ., ή / και FVC < 80% προβλ με FEV1/FVC > 70%, μαζί με / ή χωρίς, μείωση του DLCO (< 80% προβλ). Σε κάθε σπινθηρογράφημα 99mΤc-ΗΙG και HRCT δόθηκε μια βαθμολογική τιμή, κατόπιν ποσοτικοποίησης των ευρημάτων. Αποτελέσματα: Η μέση τιμή του βαθμού του σπινθηρογραφήματος με 99mΤc-ΗΙG ήταν σημαντικά μεγαλύτερη στην Ομάδα Α συγκριτικά με την Ομάδα Β (0.6+0.07 έναντι 0.51+ 0.08 αντίστοιχα, P<0,001). Οι τιμές του σπινθηρογραφήματος 99mΤc-ΗΙG και της HRCT εμφανίζουν στατιστικά σημαντική αρνητική συσχέτιση με τις ΠΛΔ, ενώ ισχυρή στατιστικά συσχέτιση αναδείχθηκε μεταξύ του σπινθηρογραφήματος και της HRCT. Το σπινθηρογράφημα 99mΤc-ΗΙG βρέθηκε να έχει ανάλογη με την HRCT διαγνωστική αξία. Με βάση τα βέλτιστα όρια των βαθμολογικών τιμών της κάθε τεχνικής, (0.56 και 7 αντίστοιχα), το σπινθηρογράφημα 99mΤc-ΗΙG είχε υψηλότερη ευαισθησία σε σχέση με τη HRCT (77.5% έναντι 57.5%) αλλά χαμηλότερη ειδικότητα (75% έναντι 91.7%). Ο συνδυασμός των δύο μεθόδων αυξάνει την ευαισθησία της ανίχνευσης βλάβης σε 82.5%, σε βάρος όμως της ειδικότητας. Συμπεράσματα: Το σπινθηρογράφημα 99mΤc-ΗΙG, τα ευρήματα του οποίου σχετίζονται με τις πνευμονικές λειτουργικές δοκιμασίες και την Υπολογιστική Τομογραφία Θώρακος υψηλής ευκρίνειας, είναι μια χρήσιμη μέθοδος για την ανίχνευση διάμεσων παρεγχυματικών βλαβών καθώς και για την εκτίμηση της βαρύτητάς τους σε ασθενείς με νοσήματα του συνδετικού ιστού. Ο συνδυασμός του με την Υπολογιστική Τομογραφία Θώρακος υψηλής ευκρίνειας συμβάλλει στην ανίχνευση μεγαλυτέρου αριθμού ασθενών με ενδεχόμενη πνευμονική συμμετοχή στα νοσήματα αυτά. Χρειάζονται ωστόσο, περισσότερες και ευρύτερες μελέτες προς επιβεβαίωση των ανωτέρω ευρημάτων και εκτίμηση της κλινικής τους σημασίας στην παρακολούθηση των ασθενών και την αποτελεσματικότητα της θεραπείας.